## Rješenje Hrvatske agencije za poštu i elektroničke komunikacije

### NN 52/2009 (29.4.2009.), Rješenje Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1215

Sukladno članku 114. stavku 1. točki 17. te članku 114. stavku 6. Zakona o elektroničkim komunikacijama (»Narodne novine« br. 73/08, dalje u tekstu: ZEK), u svezi s člankom 116. ZEK-a, nakon provedenog postupka stručnog nadzora nad trgovačkim društvom HT-Hrvatske telekomunikacije, Zagreb, Savska cesta 32, u svezi nepostupanja po odluci Vijeća Agencije kojom je izdana suglasnost na Standardnu ponudu za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj, nadzornik elektroničkih komunikacija donosi

RJEŠENJE

I. Nalaže se trgovačkom društvu HT-Hrvatske telekomunikacije d.d., Zagreb, Savska cesta 32, primijeniti, prema svim operatorima elektroničkih komunikacijskih mreža s kojima ima sklopljen ugovor o međusobnom povezivanju, odredbu članka 4.3.1. Standardne ponude za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj, kojom je propisano da se »Pozivi prema uslugama s dodanom vrijednosti u mreži Operatora moraju uključiti u obračun i fakturiranje ostvarenog telekomunikacijskog prometa pretplatnika T-Coma unutar jedinstvenog računa T-Coma, na zahtjev Operatora a sukladno dogovoru između T-Coma i Operatora«.

II. Zabranjuje se HT-u primijeniti odredbe Posebnih uvjeta pružanja usluga obračuna i naplate za usluge s dodanom vrijednosti, u odnosu na operatore iz točke I., za pozive prema uslugama s dodanom vrijednosti u mreži operatora, sve do postizanja dogovora između HT-a i operatora i sklapanja ugovora o pružanju usluga obračuna i naplate usluga s dodanom vrijednosti.

III. HT-Hrvatske telekomunikacije d.d., Zagreb, Savska cesta 32, dužno je izvršiti nalog iz točaka I. i II. danom dostave rješenja, te se o izvršenju istog obvezuje pisanim putem obavijestiti Hrvatsku agenciju za poštu i elektroničke komunikacije.

IV. U slučaju nepostupanja po rješenju, nadzornik elektroničkih komunikacija izreći će odgovornoj osobi u trgovačkom društvu HT-Hrvatske telekomunikacije d.d. upravnu mjeru izraženu u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

V. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije.

Obrazloženje

Temeljem zaprimljenih pritužbi operatora (OT-Optima telekom d.d., H1 Telekom d.d., Metronet telekomunikacije d.d.) da HT-Hrvatske telekomunikacije d.d., Zagreb, Savska cesta 32, (dalje u tekstu: HT, T-Com) jednostrano odeđuje uvjete obračuna i naplate za usluge s dodanom vrijednosti u mreži operatora, bez prethodno postignutog dogovora, i to jednostranom primjenom odredaba Posebnih uvjeta pružanja usluga obračuna i naplate za usluge s dodanom vrijednosti, Hrvatska agencija za poštu i elektroničke komunikacije (dalje u tekstu: Agencija) je 24. ožujka 2009. g. započela stručni nadzor sukladno nadležnosti, (članak 12. stavak 1. točka 13. te članku 113. stavku 1. Zakona o elektroničkim komunikacijama (Zakon) – »Narodne novine« broj 73/08).

Predmet nadzora je bio utvrđivanje poštivanja odredbi članka 4.3.1. Standardne ponude za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj (dalje u tekstu: Standardna ponuda)., kojom je propisano da se »Pozivi prema uslugama s dodanom vrijednosti u mreži Operatora moraju uključiti u obračun i fakturiranje ostvarenog telekomunikacijskog prometa pretplatnika T-Coma unutar jedinstvenog računa T-Coma, na zahtjev Operatora a sukladno dogovoru između T-Coma i Operatora«.

Dopis o početku obavljanja stručnog nadzora zajedno sa zahtjevom za očitovanje, HT je zaprimio 27. ožujka 2009. g., te je otvoreni rok od osam dana za dostavu očitovanja bio najkasnije do 4. travnja 2009.g. HT je očitovanje poslao faksom 6. travnja 2009. g., dakle izvan roka. Nadzornik je unatoč zaprimljenom očitovanju izvan roka, proveo raščlambu zaprimljenog očitovanja, te je uvidom u ostalu dokumentaciju, uključujući i sve priloge koje HT dostavio, utvrdio sljedeće:

Nedvojbeno je da HT nije završio postupak dogovaranja oko uvjeta obračuna i fakturiranja za usluge s dodanom vrijednosti u mreži operatora, a posljedično nije niti potpisan novi ugovor o uzajamnom pružanju obračuna i naplate usluga s dodanom vrijednosti između HT-a i operatora s kojima ima sklopljen ugovor o međusobnom povezivanju sukladno Standardnoj ponudi (OT-Optima Telekom d.d., H1 Telekom d.d., Amis Telekom d.o.o., Primatel d.o.o. te Voljatel telekomunikacije d.o.o.)

Iz zaprimljenog očitovanja vidljivo je da HT tumači odredbu članka 10. stavka 3. Ugovora o obračunu i naplati na način da su »operatori već pristali na primjenu novih uvjeta T-Com-a, dok samo formalno prihvaćanje novih uvjeta (sklapanjem ugovora) nije konstitutivnog, već deklaratornog karaktera«.

Ovakav način tumačenja i primjene predmetnog ugovora nije sukladan članku 4.3.1. Standardne ponude kojim je propisano da se pozivi prema uslugama s dodanom vrijednosti u mreži Operatora moraju uključiti u obračun i fakturiranje ostvarenog telekomunikacijskog prometa pretplatnika T-Coma unutar jedinstvenog računa T-Coma, na zahtjev Operatora a sukladno dogovoru između T-Coma i Operatora. To znači da dogovor HT-a i operatora mora rezultirati obostranim potpisivanjem pravovaljanog ugovora. Bez konačnog – potpisanog ugovora od strane HT-a i operatora, HT ne smije primjenjivati modele predviđene Posebnim uvjetima u svezi obračuna i fakturiranja ostvarenog telekomunikacijskog prometa pretplatnika T-Coma prema uslugama s dodanom vrijednosti u mreži operatora. Nametanje – primjena ponuđene varijante modela A ili B, u slučaju neuspješnog dogovora, tj. nepotpisivanja rezultirajućeg ugovora od strane T-Coma i operatora, suprotna je citiranoj odredbi Standardne ponude i kao takva se ne smije primjenjivati prema operatorima.

Naime, HT je donio i objavio Posebne uvjete pružanja usluga obračuna i naplate za usluge s dodanom vrijednosti, koji su stupili na snagu 22. srpnja 2008. g., no posebice napominjemo da isti nisu bili predmet regulacije od strane Agencije te HT nije niti dobio suglasnost na iste. Stoga HT nije ovlašten primjenjivati navedene modele A i B iz Posebnih uvjeta ukoliko isti nisu prethodno dogovoreni u formi potpisanog ugovora između HT-a i operatora, jer u protivnom postupa suprotno odredbi članka 4.3.1. Standardne ponude.

Temeljem regulatorne obveze HT-a da kao proglašeni operator sa znatnijom tržišnom snagom na tržištu međusobnog povezivanja izradi i od Vijeća Agencije ishodi suglasnost na popis standardnih ponuda međusobnog povezivanja za svoje mreže, sukladno članku 56. stavcima 3., 4. i 5. Zakona o telekomunikacijama (»Narodne novine« broj 122/03, 158/03, 60/04 i 70/05), Standardna ponuda HT-a odobrena je odlukom Vijeća Agencije. Time je Vijeće Agencije odredilo obvezu HT-u da operatorima s kojima ima sklopljen ugovor o međusobnom povezivanju pruža uslugu obračuna i fakturiranja ostvarenog telekomunikacijskog prometa pretplatnika HT-a prema uslugama s dodanom vrijednosti u mreži operatora, unutar jedinstvenog računa HT-a, na zahtjev operatora, a sukladno dogovoru između HT-a i operatora.

Obzirom da se HT svojim postupanjem ne pridržava odluke Vijeća Agencije kojom je izdana suglasnost na Standardnu ponudu i čini njezin sastavni dio, povrijedio je odredbu članka 18. ZEK-a.

Slijedom navedenog, nadzornik elektroničkih komunikacija je sukladno članku 114. stavku 1. točki 17. i stavku 6. ZEK-a, odlučio kao u točkama I. i II. ovog rješenja.

Temeljem članka 116. stavka 1. ZEK-a nadzornik elektroničkih komunikacija odlučio je kao u točki III. ovog rješenja.

HT je dužan postupiti po rješenju nadzornika elektroničkih komunikacija. Nepostupanje po rješenju nadzornika povlači izricanje upravne mjere izražene u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu, sve sukladno članku 116. stavku 4. ZEK-a.

Temeljem članka 14. stavka 4. ZEK-a ovo rješenje objavit će se na službenim stranicama Agencije te u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-08/09-01/12

Urbroj: 376-04-09-03 MB

Zagreb, 9. travnja 2009.

Nadzornik elektroničkih komunikacija
Miroslav Belužić, dipl. ing. el., v. r.

Rješenje, NN 52/2009-1215